
МОТИВИ

към проекта на Наредба за изменение и допълнение на Наредба № Н-14 от 27.08.2009 г. за начина на провеждане, обхвата и организацията на контролните проверки на пътя и в предприятията и за класифицирането на превозвачите и на лицата, извършващи превози за собствена сметка 

С проекта на наредба се цели да бъдат въведени в националното законодателство изискванията на Делегирана директива (ЕС) 2024/846 на Комисията от 14 март 2024 година за изменение на Директива 2006/22/ЕО на Европейския парламент и на Съвета относно минималните условия за изпълнение на регламенти (ЕО) № 561/2006 и (ЕС) № 165/2014 и Директива 2002/15/ЕО относно социалното законодателство, свързано с дейностите по автомобилния транспорт (Делегирана директива (ЕС) 2024/846). С Делегирана директива (ЕС) 2024/846 се изменя Приложение III към Директива 2006/22/ЕО на Европейския парламент и на Съвета от 15 март 2006 година относно минималните условия за изпълнение на регламенти (ЕО) № 561/2006 и (ЕС) № 165/2014 и Директива 2002/15/ЕО относно социалното законодателство, свързано с дейностите по автомобилния транспорт, и за отмяна на Директива 88/599/ЕИО на Съвета. С измененията в приложението се актуализира съдържанието на списъка с нарушения, изброени в него. В тази връзка, с § 5 от проекта се създава приложение № 18 към чл. 19а, ал. 2. 


С оглед разграничаване на критериите за определяне на честотата за извършване на проверки на предприятията в зависимост от вида на установените технически неизправности на превозните средства, проверките на различните елементи, посочени в т. 17 на приложение № 1, е необходимо да бъдат извършвани по различни правила. В тази връзка с § 1 относно чл. 14а, ал. 5 и § 2 относно чл. 14в, ал. 3а, се определят проверките относно обезопасяването на товара (елемент 10 от т. 17 на приложение № 1), да се извършват по правилата на наредбата по чл. 127, ал. 4 от Закона за движението по пътищата.


За по-голяма яснота при прилагане на наредбата, с § 4, 5 и 6 се предлага да бъдат обособени в отделни разпоредби текстовете, отнасящи се до загубата на добра репутация на предприятията (чл. 19), определяне на честотата на извършване на проверки на предприятията (чл. 19а) и за определяне на рисков профил за дадено предприятие по отношение на техническата изправност на превозните средства (чл. 19б).

Проектът на наредба е изготвен в изпълнение на мярка № 92 от Плана за действие за 2025 г. 

Проектът на акт е свързан с транспониране на изискванията на Делегирана директива (ЕС) 2024/846. В тази връзка е изготвена таблица на съответствието с правото на Европейския съюз и проектът на наредба е съгласуван на основание чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз в рамките на Работна група 9 „Транспортна политика”.
За прилагането на новата уредба не са необходими финансови или други средства. 
На основание чл. 26, ал. 2-4 от Закона за нормативните актове проектът на наредба заедно с доклада към него са публикувани за обществено обсъждане на страницата на Министерството на транспорта и съобщенията и на Портала за обществени консултации на Министерския съвет за съкратен срок от 14 дни, предвид изпратеното на 27 март 2025 г. от Европейската комисия официално уведомително писмо на Република България по процедура за нарушение № 2025/0119 за неуведомяване в срок на Европейската комисия за мерките за пълно транспониране на Делегирана директива (ЕС) 2024/846.

